നെവര്മൈന്ഡ് ആല്ബത്തിലെ നഗ്നനായ കുട്ടി കോടതിയില് ലൈംഗിക ചൂഷണമെന്ന് ആരോപണം ന്യൂയോര്ക്ക്: ലോകപ്രസിദ്ധ റോക്ക് ബാന്ഡായ നിര്വാണയുടെ ഏറ്റവും ശ്രദ്ധേയ ആല്ബം കവറുകളില് ഒന്നായിരുന്നു നെവര്മൈന്ഡ്. ഈ ആല്ബത്തില് പ്രത്യക്ഷപ്പെട്ട കുട്ടി, സ്പെന്സര് എല്ഡന് ബാന്ഡിനെതിരെ ആരോപണവുമായി രംഗത്തെത്തി. കുട്ടിയായ തന്നെ ലൈംഗിക ചൂഷണത്തിനു വിധേയനാക്കുകയായിരുന്നു എന്ന ഗുരുതര ആരോപണമാണ് എല്ഡന് ഉന്നയിക്കുന്നത്. ബാന്ഡിനെതിരെ കാലിഫോര്ണിയ ജില്ലാ കോടതിയില് എല്ഡന് കേസും ഫയല് ചെയ്തു. ബാന്ഡിന്റെ ഭാഗമായിരുന്നവരില് ഇപ്പോള് ജീവിച്ചിരിക്കുന്നവര്ക്കെതിരെയാണ് നിയമനടപടി സ്വീകരിച്ചിരിക്കുന്നത്. ഇവരില് കര്ട്ട് കോബൈന്റെ വിധവ കോര്ട്ട്നി ലൗവും ഉള്പ്പെടുന്നു. നാലു മാസം പ്രായമുള്ളപ്പോഴാണ് എല്ഡന് ആല്ബം കവറില് പ്രത്യക്ഷപ്പെട്ടത്. ചൈല്ഡ് പോണോഗ്രാഫിയാണ് ഇതെന്നാണ് എല്ഡന് പരാതിയില് പറയുന്നത്. ജനനേന്ദ്രിയം ദൃശ്യമാകുന്ന വിധത്തില് നഗ്നനായി ഒരു നോട്ടിന്റെ നേര്ക്ക് നീന്തുന്ന ചിത്രമാണ് ആല്ബത്തിനായി ഉപയോഗിച്ചത്. 1991 ലാണ് ആല്ബം പുറത്തുവന്നത്. തുടര്ന്ന് ഈ ചിത്രത്തിന്റെ പേരില് മാനസികവും ശാരീരികവുമായി ആജീവനാന്ത നഷ്ടം സംഭവിച്ചതായാണ് പരാതിയില് എല്ഡന് പറയുന്നത്. ലൈംഗിക തൊഴിലാളിയോട് സാമ്യമുള്ള രീതിയിലാണ് ചിത്രമെന്നും പരാതിയില് വ്യക്തമാക്കുന്നുണ്ട്. ഇതിനായി എല്ഡന് പ്രതിഫലം നല്കിയിട്ടില്ല. മാത്രമല്ല, മാതാപിതാക്കളുമായി എന്തെങ്കിലും കരാറില് ഒപ്പിട്ടിട്ടുമില്ലെന്നും പരാതിയില് ചൂണ്ടിക്കാട്ടുന്നു.